# 3. O ADN dos deportes colectivos

# Chegou a hora!

#

Agora que xa refrescaches a túa memoria, é o momento de entrar de cheo no laboratorio. Nesta fase, ti xunto cos teus compañeiros e compañeiras ides aprender os segredos que fan funcionar calquera deporte de equipo.

A través da práctica de diferentes modalidades alternativas, descubrirás como conservar o móbil, como progresar cara á meta e cal é o mellor momento para finalizar con éxito. Estás a piques de obter as pezas clave para completar o teu propio quebracabezas deportivo.

Prepárate para dominar o xogo!

## Lectura facilitada

Chegou a hora!

Agora imos ao laboratorio.

Aprenderás co teu grupo os deportes de equipo.

Verás como:

- Conservar o móbil.
- Avanzar cara á meta.
- Finalizar con éxito.

Prepárate para xogar!

## Audio

audio/mpeg

# O ADN dos deportes colectivos

Xa viches que todos os deportes colectivos, convencionais e alternativos, teñen moitos aspectos en común. Manteñen esa esencia que fai que teñamos momentos onde atacar, para conseguir o obxectivo, alternados con outros momentos onde teñamos que defender. E todo isto baixo a supervisión dun regulamento que temos que cumprir. Pois xa o tes! Acabas de descubrir o ADN dos deportes colectivos.

## A (Ataque)

Falamos de atacar cando temos a posesión do móbil, que pode ser un balón, un disco voador ou unha pelota xigante, por exemplo.

Cando ataques pode ser que sexas o xogador/a co móbil ou atacante sen o móbil. Cada rol terá os seus obxectivos que sempre buscarán o beneficio do equipo.

## D (Defensa)

Falamos de defender cando non temos o móbil e debemos tentar recuperalo.

Pode ser que teñas que defender a persoa atacante co móbil, o que te obrigará a estar moi preto dela, ou a persoa atacante sen o móbil, para o que precisarás saber onde están o teu adversario ou a túa adversaria, o móbil e a portería.

## N (Normativa)

A normativa é o regulamento que debemos cumprir para xogar.

Vai determinar canto tempo se xoga, cantos xogadores/as, que se pode facer ou non facer e cal será a forma de gañar. Incluso regula como debes ir vestido para xogar.

## Lectura facilitada

Todos os deportes colectivos teñen cousas en común.

Hai momentos de atacar e de defender.

Todo baixo regras que hai que cumprir.

Xa descubriches o ADN dos deportes colectivos.

Imos centrarnos en:

- Ataque.
- Defensa.
- Normativa.

## Audio

audio/mpeg

# Os principios dos deportes colectivos

É o mesmo atacar cando estás preto da túa portería ou lonxe? Podes defender igual cando estás preto da túa canastra ou cando o balón está no campo contrario? É mellor pasar ou botar?

Para responder a estas preguntas, que terás que resolver en milisegundos, debes coñecer os principios dos deportes colectivos.

Imos con eles:

## Conservación / recuperación do móbil

Ataque: debes manter a posesión do móbil cando o tes. Así seredes os únicos membros que poderedes marcar e evitar que vos marquen.

Defensa: debes recuperar o móbil para evitar que vos marquen e poder puntuar vós.

## Progresión da xogada / temporización defensiva

Ataque: debes progresar cara o obxectivo para conseguir marcar e afastarte da túa zona de perigo.

Defensa: debes evitar que avance o teu rival.

## Finalización da xogada / bloqueo

Ataque: debes tentar puntuar, ben sexa cun gol, cun pase ou cunha canastra, por exemplo.

Defensa: debes evitar que marque o teu adversario / a túa adversaria cunha parada, unha interceptación ou un tapón, por exemplo.

## Lectura facilitada

Atacas igual preto ou lonxe?

Defendes igual preto ou lonxe?

Mellor pasar ou botar?

Para responder, debes coñecer os principios dos deportes colectivos:

1. Conservación ou recuperación do móbil.
2. Progresión ou temporización.
3. Finalización ou bloqueo

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)